Diari Oficial de la Generalitat Valenciana


Sumari del DOGV 5302, del 13-07-2006 (2006/7963)

RESOLUCIÓ de 15 de juny de 2006, del director general de Planificació i Ordenació Territorial, de la convocatòria del procés selectiu per a la formació del Catàleg de Bones Pràctiques sobre el Paisatge, i l'elecció de candidatures a la segona edició del Premi Mediterrani del Paisatge en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5302

Data del DOGV
:   13-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7963


Organisme emissor
:   Conselleria de Territori i Habitatge

Tipus de document
:   Resolució

RESOLUCIÓ de 15 de juny de 2006, del director general de Planificació i Ordenació Territorial, de la convocatòria del procés selectiu per a la formació del Catàleg de Bones Pràctiques sobre el Paisatge, i l'elecció de candidatures a la segona edició del Premi Mediterrani del Paisatge en l'àmbit de la Comunitat Valenciana. [2006/7963]  
Preàmbul  
El paisatge és un component de la qualitat de vida de les societats i constituïx un patrimoni comú que és necessari reconéixer i fomentar. No obstant això, al llarg de les últimes dècades la transformació dels paisatges mediterranis ha sigut tan intensa que ha compromés el manteniment dels valors paisatgístics i la seua diversitat. Per aquesta raó, les polítiques públiques són importants per a fomentar la gestió sostenible dels paisatges.  
Conscients de la importància que té el paisatge en la qualitat de vida de la població i en la història dels pobles d'Europa, les administracions europees estan coordinant diverses accions que tenen el seu origen en la Carta del Paisatge Mediterrani (Sevilla, 1993), i en el Conveni Europeu del Paisatge (Florència, 2000), promogudes pel Consell d'Europa.  
En el cas de la Comunitat Valenciana, la Llei 4/2005, de 30 de juny, de la Generalitat, d'ordenació del territori i protecció del paisatge, tenint en compte l'esperit dels acords esmentats, considera que el paisatge constituïx un patrimoni comú de tots els ciutadans i és l'element fonamental de la seua qualitat de vida, i establix al mateix temps les mesures per al control de la repercussió que sobre aquest té qualsevol activitat amb incidència territorial, exigint als instruments urbanístics i d'ordenació territorial la realització d'estudis específics de paisatge.  
D'acord amb aquests objectius, la Generalitat participa en el projecte PAYS.DOC (dins del Programa Interreg IIIB MEDOCC de la Unió Europea), en el qual participen les comunitats autònomes d'Andalusia, Catalunya, Múrcia, València (Espanya); la regió de Provença-Alps-Costa Blava (França); les regions de Toscana, Úmbria, Laci, Emília-Romanya, Piemont, Llombardia, Basilicata i Sardenya (Itàlia), i la Prefectura de Magnesia-ANEM (Grècia), la finalitat de la qual és consolidar una plataforma per a la sensibilització de la societat i de les institucions públiques cap a la construcció conscient d'un paisatge mediterrani harmoniós i dotat de valors, des de la diversitat i les especificitats d'un àmbit històric i cultural comú. Això comporta una estratègia per a promoure la reflexió sobre la dimensió paisatgística que han de tindre les actuacions que impulsen i realitzen els diferents actors i que, en major o menor grau, impregnen els processos d'ordenació territorial.  
Dins del projecte es planteja la realització d'una sèrie d'accions, una de les quals consistix en la convocatòria per a la selecció de plans, programes, projectes, obres i activitats de difusió i comunicació sobre el paisatge que seran inclosos en el Catàleg de Bones Pràctiques per al Paisatge i que podran optar al II Premi Mediterrani del Paisatge.  
Les «bones pràctiques» constituïxen un adequat instrument basat en la pedagogia de l'exemple. En el cas de les actuacions amb incidència paisatgística, a partir de la participació conjunta de gestors locals, tècnics i professionals diversos, es tracta de valorar dites pràctiques des de la varietat de perspectives que són consubstancials al fets paisatgístics. Amb l'elaboració d'aquest catàleg es posen els fonaments d'una cultura comuna de la intervenció paisatgística en el medi mediterrani, la qual cosa permetrà enriquir plantejaments i pràctiques, permetent una etapa de major qualitat en les intervencions que conformen els nostres paisatges.  
Per raó d'això, i de conformitat amb les facultats que m'atribueix el Decret 133/2004, de 3 de setembre, del Consell de la Generalitat, que estableix l'estructura orgànica de la Presidència i de les conselleries de l'administració de la Generalitat, resolc   
Primer. Catàleg de Bones Pràctiques per al Paisatge i Premi Mediterrani del Paisatge 2006  
Es convoca, en l'àmbit de la Comunitat Valenciana, el procés selectiu per a la formació del Catàleg de Bones Pràctiques per al Paisatge.  
Entre els integrants del catàleg se seleccionaran, al seu torn, les candidatures de la Comunitat Valenciana que han de participar en la segona edició del Premi Mediterrani del Paisatge, que es portarà a terme d'acord amb les bases que figuren en l'annex, i que han sigut adoptades de forma comuna per les regions participants en el Projecte PAYS.DOC.  
Segon. Presentació de candidatures  
. Les candidatures es presentaran, amb la documentació establida en les bases annexes, en la seu de la Direcció General de Planificació i Ordenació Territorial, c/ Francesc Cubells, núm. 7 . 46182 . València.  
. El termini per a la presentació de candidatures finalitzarà el 31 d'agost de 2006.  
Tercer. Comité Regional de Selecció  
El Comitè Regional de Selecció del catàleg i del premi a què es refereix l'article 10 de les bases de la present convocatòria estarà format per cinc representants de la Conselleria de Territori i Habitatge, i un representant designat per cada una de les conselleries següents: d'Infraestructures i Transport; d'Agricultura, Pesca i Alimentació; de Cultura, Educació i Esport; i de Turisme.  
Quart. Informació i assessorament  
El Servei d'Ordenació Territorial realitzarà les tasques d'informació i assessorament: C/ Francesc Cubells, núm. 7 . 46348 València. Telèfons: 96 197 37 59 i 96 197 35 36, correu electrònic: marin\_abk@ovh.zz  
Cinquè  
La present resolució serà publicada en el Diari Oficial de la Generalitat.  
València, 15 de juny de 2006.. El director general de Planificació i Ordenació Territorial: Pedro Grimalt Ivars.  
ANNEX  
Bases de la convocatòria per a la selecció de plans, programes, projectes, obres i activitats de difusió i comunicació sobre el paisatge que seran inclosos en el Catàleg de Bones Pràctiques per al Paisatge, amb la possibilitat de presentar aquesta candidatura a la segona edició del Premi Mediterrani del Paisatge  
Preàmbul  
Les regions d'Andalusia (ES), Basilicata (IT), Emília-Romanya (IT), Laci (IT), Llombardia (IT), Múrcia (ES), Piemont (IT), Provença-Alps-Costa Blava (FR), Sardenya (IT), Toscana, (IT), Úmbria (IT), València (ES), Catalunya (ES), i ANEM-Prefectura de Magnesia (GR), en l'àmbit del projecte PAYS.DOC-Bones Pràctiques per al Paisatge, finançat per la iniciativa comunitària INTERREG IIIB MEDOCC, tenen la intenció d'identificar, difondre i valorar les millors experiències d'elaboració de projecte i d'organització en l'àmbit del paisatge mediterrani que constituïxen exemples de Bones Pràctiques per al Paisatge.  
Amb aquesta finalitat, promouen, per mitjà d'aquest document, la presentació de dossiers de candidatura que facen referència a plans, projectes, obres realitzades, programes d'organització i activitats de comunicació que constituïxen una experiència significativa des del punt de vista paisatgístic. Posteriorment, s'inclouran en un catàleg, que serà publicat al llarg del projecte PAYS.DOC i presentat a la segona edició del Premi Mediterrani del Paisatge.  
Article 1. Convocatòria  
Aquesta convocatòria definix les modalitats i els requisits fonamentals per a la presentació dels dossiers de candidatura de plans, programes, projectes, obres, experiències d'organització i activitats de comunicació pel que fa als temes paisatgístics, amb la finalitat de publicar el Catàleg de Bones Pràctiques per al Paisatge i poder participar en el Premi Mediterrani del Paisatge (segona edició).   
Article 2. Finalitat de la selecció  
La finalitat d'aquesta iniciativa és contribuir, a través de la selecció, a la difusió i la promoció d'experiències concretes de bones pràctiques, a una major sensibilització de la població pel que fa al paisatge mediterrani i els seus valors.   
Amb la valoració i la difusió de casos exemplars s'intenta estimular el creixement d'una cultura comuna que dedique atenció especial a la qualitat del paisatge, fins i tot per mitjà de la participació del nombre més gran possible d'ens públics i privats, com ara administracions locals, professionals de diferents disciplines relacionades amb l'elaboració i la gestió del projecte del paisatge, operadors econòmics, i la població local.   
Article 3. Candidatura  
Poden participar en la selecció, mitjançant la presentació d'un dossier de candidatura, persones físiques o jurídiques, públiques o privades, que hagen participat en l'elaboració, la realització o la gestió de les activitats presentades en el dossier, sempre que reunisquen els requisits establits en aquesta convocatòria.   
Cada dossier de candidatura podrà ser presentat en l'àmbit d'una sola categoria.   
Resten excloses d'aquesta convocatòria les candidatures relatives a plans, programes, projectes, actuacions i experiències referides a activitats de competència institucional dels organismes que participen en el projecte PAYS.DOC.  
Article 4. Categories  
Les categories d'activitats previstes per a la selecció són les següents:  
Categoria A: Plans, programes i projectes  
Podran presentar-se en aquesta categoria:  
. Les experiències d'elaboració de projectes de plans urbanístics, programes d'activitats i projectes que suggerixen un escenari evolutiu del paisatge en el futur i definixen accions per al manteniment i el desenvolupament de nivells de qualitat del paisatge.  
. Els instruments de planificació urbana local i supralocal (Pla general, Pla especial,...), plans i programes de gestió ambiental, de desenvolupament socioeconòmic local o supralocal (agenda 21, pla estratègic...), i altres plans o programes que influïxen positivament en l'àmbit paisatgístic.   
. Els projectes d'obres no executades que comporten la investigació d'una inserció correcta en el seu context i la utilització adequada dels materials i d'altres característiques essencials, etc., i que contribuïxen a la construcció dels paisatges contemporanis.  
Categoria B. Activitats i obres realitzades  
Podran presentar-se en aquesta categoria els projectes d'obres civils, d'infraestructures o millores ambientals efectivament realitzades que es caracteritzen per la recerca d'una relació amb el context paisatgístic o per la capacitat de construir nous paisatges contemporanis.  
Categoria C. Experiències de sensibilització a l'entorn del paisatge  
Podran presentar-se en aquesta categoria les activitats que documenten la capacitat concreta d'entitats públiques per a crear iniciatives eficaces de sensibilització del paisatge mitjançant la promoció d'activitats per a la utilització dels recursos paisatgístics de tipus natural, ambiental, històric o cultural, o formes de comunicació dels valors dels diferents paisatges, com per exemple iniciatives de turisme didàctic a les escoles, o programes didàctics que difonguen la consciència del valor del paisatge, etc.   
Categoria D. Activitats de comunicació sobre el paisatge  
Podran presentar-se en aquesta categoria les iniciatives individuals o de grup que, per mitjà d'activitats artístiques o professionals pròpies, hagen contribuït a estimular l'atenció de la comunitat cap als temes paisatgístics. Són activitats d'aquesta categoria les següents:  
a) Audiovisuals que estimulen una reflexió sobre els processos evolutius històrics, culturals i naturalistes que hagen generat paisatges contemporanis, o bé els documentals temàtics relacionats amb un o més components d'un determinat paisatge.   
b) Pel·lícules en les quals el paisatge adquirix un especial valor en els esdeveniments narrats.   
c) Pintures que transmeten, de forma sintètica, la percepció subjectiva de les característiques i dels valors dels paisatges representats.  
d) Fotografies que documenten paisatges representatius de l'espai mediterrani o del seu procés d'evolució, sempre que siguen recopilats de forma sistemàtica a manera de catàleg, fulletó o altre forma editorial.  
e) Instal·lacions i exposicions permanents d'obres d'art a l'aire lliure, com escultures i instal·lacions d'art, que demostren una relació àmplia entre les obres exposades i el context paisatgístic.   
Article 5. Requisits per a la presentació de dossier de candidatura  
Els requisits per a la presentació de candidatura són els següents:   
a) Per a la categoria A: els plans, els programes i els projectes han d'estar aprovats d'acord amb el que establix la legislació vigent de cada país o regió en el moment de la publicació de la convocatòria.  
b) Per a la categoria B: les obres han d'haver finalitzat després del 15 de desembre de 1999.  
c) Per a la categoria C: les campanyes de sensibilització s'han realitzat a partir del 15 de desembre de 1999, o estar encara realitzant-se en el moment de la publicació d'aquesta convocatòria.  
d) Per a la categoria D: les obres propostes han d'haver estat realitzades o fetes públiques amb posterioritat al 15 de desembre de 1999.   
Totes les candidatures han d'estar referides a l'àmbit territorial de les regions respectives que participen en el projecte PAYS.DOC.  
Article 6. Dades i continguts del dossier de candidatura  
6.1. El dossier de candidatura, en relació amb les diferents categories, ha de tindre els documents següents:   
Categoria A: Plans i programes  
a) Carta de candidatura signada per l'òrgan competent per a la formulació del pla o programa, en la qual es deixe constància del compliment de les disposicions indicades en l'article 5 d'aquesta convocatòria.  
b) Fitxa d'identificació del pla o programa que continga la denominació específica de l'acte, les referències de l'organisme (denominació, adreça i número de telèfon), les referències dels responsables de la seua redacció, i les dades de l'aprovació del pla o programa d'acord amb la normativa vigent.  
c) Informe il·lustratiu del pla o programa (màxim 4 pàgines en format A4), que ha de contindre:  
Referències normatives sobre les quals el pla o programa ha sigut redactat.  
Il·lustració dels objectius prefixats.  
Metodologia i procediments utilitzats en l'elaboració del pla o programa.   
Estimació sobre les possibles recaigudes territorials en relació amb les estratègies promogudes pel pla.  
d) Un màxim de 5 documents gràfics, útils per a la comprensió del pla o programa.   
e) Fitxa, formada per diversos fulls en format A3, que documente l'estructura territorial i les característiques corresponents del/s paisatge/s al/s quals fa referència el pla, mitjançant:  
Una descripció sintètica de l'àmbit territorial.  
Una fotografia general o panoràmica que reculla els elements principals de l'estructura del paisatge.  
La representació (fotogràfica) i la descripció de les característiques estructurals que identifiquen els paisatges des del punt de vista natural, històric, cultural, agrícola o urbà. Es tracta de documentar aquells elements que definixen l'estructura d'un determinat paisatge, que el fan únic i que no poden trobar-se en altres situacions.  
La representació (fotogràfica) i la descripció de les característiques ordinàries del paisatge des del punt de vista natural, històric, cultural, agrícola o urbà. Es tracta de documentar aquells elements que definixen l'estructura d'un paisatge que poden manifestar-se de forma més o menys homòloga en altres contextos paisatgístics.  
Categoria A: Projectes  
a) Carta de candidatura signada per l'entitat que ha encarregat l'obra, en la qual es deixe constància del compliment de les disposicions indicades en l'article 5 d'aquesta la convocatòria.  
b) Fitxa d'identificació de l'obra amb el nom, l'adreça i el número de telèfon de la persona o ens que ha encarregat l'obra, i dels projectistes i de les empreses, així com les dades de l'aprovació del projecte d'acord amb la normativa vigent.  
c) Informe il·lustratiu del projecte o programa (màxim 4 pàgines en format A4), que contindrà:  
Una descripció sintètica de l'àmbit del projecte amb referència especial a les característiques estructurals del paisatge des del punt de vista natural, històric, cultural, agrícola o urbà.  
Una descripció dels objectius prefixats, dels criteris del projecte i de les tècniques de construcció previstes, amb referència a les característiques estructurals específiques del paisatge, i dels objectius assolits respecte d'aquells prefixats.  
d) Indicació del cost i el finançament de les obres.  
e) 6 fotos del lloc.  
f) 3 fotos que descriguen el projecte en el seu conjunt i els detalls més importants (format mínim 18x24).  
g) 5 materials gràfics com a màxim, format A2, necessaris per a la comprensió del projecte.  
Categoria B. Obres realitzades  
a) Carta de candidatura signada per l'ens que ha encarregat l'obra, en la qual es deixe constància del compliment de les disposicions indicades en l'article 5 de la convocatòria.   
b) Fitxa d'identificació de l'obra que amb el nom, l'adreça i el número de telèfon de la persona o ens que ha encarregat l'obra, i dels projectistes i de les empreses, i la data de finalització de les obres.  
c) Informe il·lustratiu del projecte (màxim 4 pàgines en format A4), que ha de contindre:   
Una descripció sintètica de l'àmbit d'interés del projecte, amb referència especial a les característiques estructurals del paisatge des del punt de vista natural, històric, cultural, agrícola o urbà.   
Descripció dels objectius prefixats, dels criteris del projecte i de les tècniques de construcció previstes, amb referència a les característiques específiques estructurals del paisatge i dels objectius assolits respecte d'aquells prefixats.  
Indicació del cost i finançament de les obres.  
d) 6 fotos del lloc.  
e) 3 fotos en blanc i negre o color que mostren el projecte sencer i els detalls més importants (format mínim 18x24).  
f) 5 documents gràfics com a màxim, format A2, necessaris per a la comprensió del projecte.  
Categoria C. Experiències de sensibilització respecte del paisatge  
a) Carta de candidatura signada per la persona responsable de la iniciativa, en la qual es deixe constància del compliment de les disposicions indicades en l'article 5 d'aquesta convocatòria.  
b) Fitxa d'identificació de l'activitat amb el nom, l'adreça i número de telèfon de la persona o entitat que promoga l'activitat i de professionals eventuals que hagen contribuït a la realització de l'activitat, i la data d'inici.  
c) Informe il·lustratiu (màxim 4 pàgines en format A4), sobre la iniciativa que continga:  
La descripció de la zona i de les característiques paisatgístiques corresponents.  
Els pressupostos sobre els quals s'ha basat o es basa l'activitat de sensibilització entorn del paisatge.  
Els sectors socials als quals es dirigix la iniciativa.  
Les modalitats organitzatives previstes.  
Les iniciatives de difusió i de publicitat de les activitats.  
Els resultats obtinguts, en el cas que es tracte d'una activitat ja finalitzada.  
Els resultats esperats, en el cas que es tracte d'una activitat que encara s'estiga realitzant.  
d) 6 fotografies de la zona.  
e) 5 materials gràfics com a màxim, en format A3, necessaris per a documentar la localització de la zona i les característiques de l'activitat d'organització.  
Categoria D. Activitats de comunicació sobre el paisatge  
a) Carta de candidatura signada per la persona autora de l'obra o per la responsable, en el cas de diversos autors, on es deixe constància del compliment de les disposicions indicades en l'article 5 d'aquesta convocatòria.  
b) Fitxa descriptiva de l'activitat realitzada que continga el nom, l'adreça i el número de telèfon de la persona autora i, si és el cas, de la que ha encarregat l'activitat.  
c) El material documental següent:  
En el cas de documentals i pel·lícules, una còpia del material en VHS o DVD.  
En el cas d'obres pictòriques, una còpia fotogràfica per cada obra realitzada o un dels catàlegs en els quals hi estiguen incloses.  
En el cas de ressenyes fotogràfiques, una còpia de les fotos en format 18x24 màxim, o un dels catàlegs en els quals hi estiguen incloses.  
En el cas d'instal·lacions, es requerix el material en pel·lícula (VHS o DVD) o imprés (fulletons) adequat per a documentar les característiques de l'activitat realitzada en la seua totalitat i la seua relació amb l'entorn.  
6.2. Queda a discreció dels participants adjuntar al dossier de candidatura documentació addicional que puga considerar-se necessària per a la valoració, com per exemple documentació fotogràfica, dissenys, fulletons, etc. En aquest cas, tota la documentació addicional ha de presentar-se exclusivament en CD-Rom utilitzant, per als documents gràfics i els textos, el format pdf, i per a les fotos, el format jpg.  
En el cas que es considere oportú, els organismes encarregats de la selecció podran sol·licitar altres materials addicionals.   
6.3. Les despeses dels materials i de la seua tramesa seran a càrrec de les candidatures. Tota la documentació enviada passarà a ser propietat de les regions que participen en el projecte PAYS.DOC i només podrà ser utilitzada per a la publicació del Catàleg Bones Pràctiques per al Paisatge i per a les iniciatives relacionades amb el Premi Mediterrani del Paisatge. Per a qualsevol altra utilització s'ha de sol·licitar l'autorització a les persones o les entitats responsables de la candidatura.  
Article 7. Terminis i lloc per a la presentació  
L'últim dia del termini per a la presentació de les candidatures és el 31 d'agost de 2006. Com a justificant es tindrà en compte la data del segell postal de la tramesa.  
Els candidats han d'enviar el seu dossier en un sobre tancat especificant .INTERREG IIIB MEDOCC. Projecte PAYS.DOC., a:   
Servei d'Ordenació Territorial. Direcció General de Planificació i Ordenació Territorial. Conselleria de Territori i Habitatge, c/ Francesc Cubells núm. 7, 46579 València  
Article 8. Criteris d'exclusió  
Els dossier de candidatura que no complisquen els requisits d'admissió previstos en l'article 5 d'aquesta convocatòria, o que siguen transmesos de forma diferent als previstos, seran exclosos de la selecció.  
Els possibles errors en l'elecció de la categoria de presentació de la candidatura no constituïx motiu d'exclusió, en aquest cas, serà competència del Comité Regional de Selecció atribuir la candidatura a la categoria a la qual pertany, d'acord amb aquestes bases.   
En el cas de dossier que no continga tots els documents requerits per a cada una de les categories, l'admissió de la candidatura serà sotmesa al judici del Comité Regional de Selecció.  
Article 9. Criteris per a l'admissió de les candidatures  
L'admissió de les candidatures serà avaluada segons els criteris següents:  
a) Categories A (plans, programes i projectes) i B (obres realitzades). Seran avaluades en relació amb la capacitat de contribuir a la millora i a la valoració paisatgística del lloc i de la seua percepció social, així com a la intenció d'expressar la voluntat conscient i manifesta de participar en l'evolució i en l'organització dels paisatges per mitjà:  
D'una interpretació correcta de les característiques paisatgístiques del lloc.  
De la demostració de la capacitat, a través de l'activitat realitzada, de generar relació i estima pel paisatge.  
De la garantia de qualitat en el desenvolupament de l'activitat.  
De la demostració dels efectes positius dels resultats en el lloc.   
b) Categoria C  
Seran avaluades en relació amb la capacitat per estimular la ciutadania a establir una relació perceptiva del mateix territori, i contribuir al desenvolupament d'una consciència col·lectiva sobre la responsabilitat en els processos evolutius del paisatge i els seus valors, tal i com està previst en l'article 6 del Conveni Europeu del Paisatge.  
c) Categoria D  
Seran avaluades en relació amb la capacitat de contribuir a la difusió, al coneixement i a la documentació de les característiques del paisatge mediterrani, de la seua qualitat i de les seues tendències evolutives.  
Article 10. Modalitat de selecció de les candidatures  
La selecció de les candidatures es portarà a terme en les fases següents:  
1a Fase. Un comité de selecció, constituït en cada una de les regions que participen en el projecte PAYS.DOC, seleccionarà les candidatures relatives al seu àmbit regional propi, excloent aquelles considerades qualitativament no vàlides en base als objectius indicats en l'article 2 i als criteris establits en aquesta convocatòria. Per cada categoria podran ser seleccionades diverses candidatures.   
Per motius de funcionalitat, les regions d'un mateix estat podran organitzar un comité de selecció interregional.  
2a Fase. El Comité de Pilotatge, constituït per responsables tècnics de totes les regions que participen en el projecte PAYS.DOC, avalua i aprova les candidatures que han proposat els comités regionals (nacionals), indicant aquelles que tinguen els requisits per a participar en la segona edició del Premi Mediterrani del Paisatge (PMP).   
Les candidatures aprovades pel Comité de Pilotatge seran incloses en el Catàleg de Bones Pràctiques per al Paisatge, el qual serà publicat i difós com un dels resultats del projecte PAYS.DOC.  
Els titulars de les candidatures seleccionades per a la publicació del catàleg seran informats mitjançant una comunicació escrita, en la qual se'ls requerirà la documentació pertinent.  
En base a la selecció realitzada pel Comité de Pilotatge, un jurat internacional format per cinc membres, un representant espanyol, un italià, un francés, un grec i un altre d'una nacionalitat diferent a la dels països socis, triarà els guanyadors del PMP en base als continguts del dossier de candidatura.   
Els membres del jurat internacional i el president podran ser triats entre professionals, professors universitaris, representants dels mitjans d'informació i representants de la societat civil, i han de ser representatius d'aquelles disciplines que majorment contribuïxen a la comprensió dels fenòmens de transformació dels paisatges i a la difusió de la cultura paisatgística.   
El jurat internacional lliurarà un premi per cada categoria, a més a més de possibles mencions especials.   
Article 11. Nomenament dels guanyadors del PMP  
Els responsables dels dossiers de candidatura que resulten guanyadors en cada categoria seran informats mitjançant una comunicació escrita per correu certificat.  
La comunicació pública dels guanyadors de la segona edició del Premi Mediterrani del Paisatge s'efectuarà a Sevilla, en el 2007, durant el seminari de clausura del projecte PAYS. DOC-Bones Pràctiques per al Paisatge.  
Article 12. Obligacions dels candidats  
La participació implica l'acceptació dels continguts de la convocatòria.  
Les decisions del jurat i dels altres organismes encarregats de la selecció de les candidatures seran inqüestionables.  
En el cas de resultar positiva la selecció, els responsables de les candidatures es comprometen a presentar, fent-se càrrec de la despesa, tota la documentació necessària per a la publicació del Catàleg de Bones Pràctiques per al Paisatge. Es comprometen, a més, a garantir al jurat internacional la possibilitat d'efectuar les inspeccions in situ, les visites i les trobades que foren necessàries en la fase de selecció, oferint també l'assistència tècnica oportuna.  
Així mateix, els guanyadors del Premi Mediterrani del Paisatge es faran a càrrec de les despeses de la seua participació en la cerimònia de clausura a Sevilla.